# **Cynrychioli Cymru 2024-2025 –**

# **Cwestiynau Cyffredin**

Os oes gennych gwestiynau am raglen Cynrychioli Cymru, darllenwch ein Cwestiynau Cyffredin isod.

Os na allwch weld yr ateb i’ch cwestiwn, e-bostiwch Llenyddiaeth Cymru ar [post@llenyddiaethcymru.org](mailto:post@llenyddiaethcymru.org) neu ffoniwch ni am sgwrs anffurfiol ar 01766 522 811 (Swyddfa Tŷ Newydd). Neu gallwch gysylltu â ni ar ein cyfryngau cymdeithasol.

Bydd staff Llenyddiaeth Cymru ar gael i ateb eich cwestiynau yn ystod dau sesiwn digidol anffurfiol, rhwng 6,00 – 7.00 pm [**Ddydd Iau 24 Awst**](https://www.eventbrite.co.uk/e/690789047637?aff=oddtdtcreator) a [**Dydd Mercher 20 Medi 2023**.](https://www.eventbrite.co.uk/e/690793280297?aff=oddtdtcreator) Cliciwch ar y dyddiadau er mwyn cael eich tocyn am ddim drwy Eventbrite.

# **Proses ymgeisio**

## **Sut mae gwneud cais?**

I wneud cais am le ar raglen **Cynrychioli Cymru,** bydd angen i chi gyflwyno:

1. **Ffurflen gais wedi'i chwblhau**

Bydd y ffurflen gais yn gofyn am eich manylion personol, gan gynnwys manylion a fydd yn ein helpu i asesu cymhwystra a gwybodaeth am eich gyrfa fel awdur hyd yn hyn. Byddwn hefyd yn holi am eich uchelgeisiau fel awdur a pham y credwch y gall rhaglen Cynrychioli Cymru eich helpu ar y pwynt yma yn eich gyrfa.

1. **Sampl o waith creadigol sydd heb ei gyhoeddi** sy’n addas ar gyfer oedolion

Bydd y ffurflen gais yn gofyn ichi uwchlwytho un o'r opsiynau canlynol:

* **4-8 cerdd  
  NEU**
* **Pennod o lawysgrif ffeithiol greadigol** yr hoffech ei datblygu yn ystod y rhaglen hon (uchafswm o 2,000 o eiriau)   
  **NEU**
* **Pennod o lawysgrif ffuglen** yr hoffech ei datblygu yn ystod y rhaglen hon (uchafswm o 2,000 o eiriau) NEU
* os yw eich gwaith ar y gweill yn un a pherfformir, gofynnwn i chi nodi hyn ar waelod y sampl ysgrifenedig. Fel arall, rydym hefyd yn croesawu perfformiadau fideo a fe ellir eu hanfon trwy ddolen WeTransfer i [post@llenyddiaethcymru.org](mailto:post@llenyddiaethcymru.org).
* os yw eich gwaith ar y gweill yn **nofel graffeg**, gofynnwn i chi uwchlwytho crynodeb o’r stori gyda’ch cais ac e-bostio sampl o dudalennau bwrdd stori wedi’u cwblhau (gyda thestun a darluniau) i [post@llenyddiaethcymru.org](mailto:post@llenyddiaethcymru.org).

## **Pa gategorïau o ysgrifennu creadigol ydych chi'n eu derbyn y flwyddyn hon?**

Rydym yn croesawu gwaith creadigol ar gyfer oedolion.

Mae hyn yn cynnwys y genres canlynol:

* Ffeithiol greadigol. Diffiniwn ffeithiol greadigol fel naratif ffeithiol lle mae creadigrwydd y rhyddiaith yn ganolog i natur y gwaith. Mae’r genre yn cynnwys cofiannau, bywgraffiadau, hanes cymdeithasol, ysgrifennu teithio ac ysgrifennu natur.
* Nofelau graffeg
* Ffuglen
* Barddoniaeth
* Perfformiadau llafar a/neu rap

Os ydych yn ansicr a yw eich gwaith creadigol yn gymwys ai peidio, cysylltwch â ni ar [post@llenyddiaethcymru.org](mailto:post@llenyddiaethcymru.org) i sgwrsio ag aelod o staff.

## **Pam nad ydych yn derbyn gwaith creadigol ar gyfer Plant ac Oedolion Ifanc eleni?**

Mae Llenyddiaeth Cymru wedi ymrwymo i ddarparu cyfleoedd datblygu i awduron heb gynrychiolaeth deg sy’n gweithio mewn amrywiaeth o genres. Ar ôl canolbwyntio ar lenyddiaeth i blant a phobl ifanc yn ystod rhaglen 2023-24, bydd Llenyddiaeth Cymru yn cefnogi datblygiad y rheini sy’n ysgrifennu ac yn creu gwaith ar gyfer oedolion yn ystod rhaglen 2024-25.

Os ydych chi’n ysgrifennu ar gyfer cynulleidfaoedd iau, efallai hoffech fynychu rhai o sesiynau rhaglen 2022/23 sy’n rhad ac am ddim ac yn agored i’r cyhoedd. Cyhoeddir rhagor o fanylion ynglŷn â’r sesiynau cyhoeddus yn fuan.

## **Rwy'n nofelydd graffeg neu'n artist gair llafar - sut mae anfon sampl o fy ngwaith atoch?**

Os mai nofel graffeg yw eich gwaith ar y gweill, gofynnwn i chi anfon crynodeb a sampl o dudalennau bwrdd stori wedi’u cwblhau (gyda thestun a darluniau) dros e-bost at [post@llenyddiaethcymru.org](mailto:post@llenyddiaethcymru.org).

Os ydych yn artist gair llafar a byddai’n well gennych anfon perfformiad fideo o’ch gwaith creadigol gwreiddiol, gofynnwn i chi anfon dolen WeTransfer at [post@llenyddiaethcymru.org](mailto:post@llenyddiaethcymru.org).

**Sylwch os gwelwch yn dda, bydd angen i chi hefyd lenwi a chyflwyno ffurflen gais ochr yn ochr â'r cyflwyniadau e-bost hyn o'ch gwaith creadigol.**

## **Pryd mae'r dyddiad cau?**

Y dyddiad cau ar gyfer ceisiadau ar gyfer rhaglen Cynrychioli Cymru 2024-25 yw: **5.00 pm Dydd Iau 28 Medi 2023.**

# **Cymhwystra**

## **Pwy sy’n gymwys i wneud cais?**

Rydym wedi ymrwymo i helpu i greu diwylliant llenyddol sydd wir yn cynrychioli amrywiaeth ein poblogaeth yng Nghymru.

Eleni, byddwn yn croesawu ceisiadau gan awduron o Gymru sy’n dod o gefndiroedd sy’n cael eu tangynrychioli. Rydym yn awyddus iawn i gefnogi awduron sy’n uniaethu fel un neu sawl un o’r canlynol:

* **Byddar a/neu drwm eu clyw**
* **gefndir incwm isel\***

\*Mae ein meini prawf ar gyfer cefndir incwm isel yn cynnwys unigolion a oedd yn gymwys i gael prydau ysgol am ddim, neu yr oedd eu rhieni mewn swyddi cyflog isel, yn ddi-waith, neu’n derbyn budd-daliadau (gan gynnwys lwfansau anabledd) pan oedd yr ymgeiswyr yn 14 oed. Cesglir data economaidd-gymdeithasol (gan gynnwys asesiad SEC a hunanasesiad) oddi wrth yr ymgeiswyr i bennu cymhwysedd ar gyfer y rhaglen hon.

* **Perthyn i gymunedau Sipsiwn, Roma a/neu Deithwyr**
* **LHDTC+**
* **Niwroamrywiol\***

\*Mae hyn yn cynnwys, ond heb fod yn gyfyngedig i: Awtistiaeth, ADHD, Dyslecsia, Dyspracsia, Syndrom Tourette ac OCD

* **Pobl o gefndir Du, Asiaidd neu leiafrifoedd ethnig**
* **Unigolion sy’n byw gydag anableddau neu gyflyrau iechyd hirdymor\***

\*h.y. wedi parhau neu y disgwylir i parhau am o leiaf 12 mis ac yn cael effaith andwyol ar eich gallu i gyflawni gweithgareddau arferol o ddydd i ddydd.

Rydym yn gwerthfawrogi fod unigolion a chymunedau eraill heb gynrychiolaeth deg yn y sector lenyddol, a bydd hefyd awduron nad ydynt yn uniaethu â’r categorïau uchod, felly bydd cyfle i ymgeiswyr egluro yn eu geiriau eu hunain pam eu bod yn credu eu bod yn gymwys i wneud cais.

Rhaid i ymgeiswyr fod dros 18 oed a rhaid iddynt fod yn byw yng Nghymru ar adeg gwneud y cais a thrwy gydol y rhaglen 12 mis.

## **Pwy sydd ddim yn gymwys i wneud cais?**

Mae’n ddrwg gennym nad yw’r rhaglen ar agor i fyfyrwyr na gweithwyr Llenyddiaeth Cymru a’i noddwyr na’r rhai sydd wedi bod yn rhan o raglen Cynrychioli Cymru yn y gorffennol.

Os ydych yn ansicr a ydych yn gymwys ai peidio, cysylltwch â ni ar [post@llenyddiaethcymru.org](mailto:post@llenyddiaethcymru.org) i sgwrsio ag aelod o staff.

**Rwy'n Ffoadur a/neu'n Geisiwr Lloches, a allaf wneud cais?**

Cysylltwch â ni ar [post@llenyddiaethcymru.org](mailto:post@llenyddiaethcymru.org) i drafod eich sefyllfa gydag aelod o dîm Llenyddiaeth Cymru.

## **Ydw i angen profiad blaenorol i wneud cais?**

Na, dim ond enghraifft o'ch ysgrifennu creadigol gorau ar gyfer oedolion sydd heb ei gyhoeddi, yr hoffech ei ddatblygu yn ystod y rhaglen. Rydym yn croesawu ceisiadau gan y rhai sy’n newydd i’r byd ysgrifennu, neu’r rhai sydd efallai wedi dechrau ar eu taith ac angen cymorth i gyrraedd y lefel nesaf. Bydd y Panel Asesu yn edrych ar botensial, uchelgais a gwreiddioldeb yr ymgeiswyr.

## **Ydw i'n rhy brofiadol i wneud cais?**

Mae'r cyfle hwn yn bennaf ar gyfer awduron newydd, gyrfa gynnar neu gyrfa ganolig. Fodd bynnag, fel awdur mwy profiadol efallai y gwelwch fod yna rwystrau sy'n eich hatal rhag cyrraedd eich llawn botensial, neu efallai y byddwch am arbrofi gyda ffurf neu iaith lenyddol wahanol. Bydd gan bawb ddiffiniad gwahanol o beth yw gyrfa gynnar neu ganolig, a lle maent yn credu eu bod ar eu taith fel awdur. Os ydych chi'n ansicr ai dyma'r rhaglen iawn i chi ar y cam hwn o'ch gyrfa ysgrifennu, cysylltwch â ni i drafod eich taith.

## **Ym mha iaith y caiff y rhaglen hon ei chynnal?**

Mae Cynrychioli Cymru yn rhaglen ddwyieithog, ac rydym yn croesawu ceisiadau gan awduron o Gymru sy’n ysgrifennu yn Gymraeg a/neu Saesneg. Mae croeso mawr i awduron sydd â diddordeb mewn dechrau ysgrifennu yn y Gymraeg am y tro cyntaf, yn ogystal ag awduron sy’n mwynhau arbrofi gyda’r ddwy iaith yn eu gwaith creadigol.

Bydd pob digwyddiad yn cael ei gynnal drwy gyfrwng y Gymraeg neu’r Saesneg, yn dibynnu ar ddewis iaith y garfan. Bydd gwasanaeth cyfieithu ar y pryd ar gael lle bo angen.

Os byddwch yn ysgrifennu’n greadigol mewn unrhyw iaith arall, byddwn yn ceisio’ch cynorthwyo drwy eich paru â Mentor addas sydd hefyd yn rhugl yn yr iaith honno.

Sylwch mai dim ond enghreifftiau o ysgrifennu creadigol yn Gymraeg neu Saesneg y gallwn eu hasesu. Os byddwch yn cyflwyno gwaith creadigol gwreiddiol mewn iaith arall, bydd angen i chi hefyd gyflwyno cyfieithiad o'r gwaith i'r Gymraeg neu'r Saesneg.

## **Rwyf wedi derbyn Ysgoloriaeth gan Llenyddiaeth Cymru neu wedi cymryd rhan mewn cynlluniau Mentora yn y gorffennol, a allaf wneud cais?**

Gallwch - rydym am i'r rhaglen fod yn agored i gynifer o awduron cymwys â phosibl.

# **Y Broses Asesu**

## **Sut bydd fy nghais yn cael ei asesu?**

Bydd eich cais yn cael ei asesu gan banel annibynnol o arbenigwyr a fydd yn asesu:

* Potensial creadigol ac ansawdd yr ysgrifennu a gyflwynwyd, yn ogystal â'r gwreiddioldeb

a ffresni’r syniadau a llais a amlygir yn eich gwaith.

* Addasrwydd y rhaglen hon i chi ar y pwynt hwn yn eich gyrfa fel awdur

**Sgrinio Proffil**

Bydd pob cais yn cael ei wirio gan dîm Llenyddiaeth Cymru i sicrhau bod yr awdur yn gymwys ar gyfer y rhaglen.

Sylwch fod y wybodaeth a ddarperir yn eich cais yn gyfrinachol ac y caiff ei defnyddio er mwyn asesu mewnol yn unig.

Bydd Cadeirydd y Panel yn didoli’r ceisiadau cymwys ac yn dewis rhestr fer i’r Panel Asesu gyfan ei hystyried.

Bydd y Panel Asesu yn darllen pob cais ar y rhestr fer ar wahân ac yn dyfarnu marc i bob ymgeisydd, yn defnyddio meini prawf gan edrych ar botensial ac ansawdd y darn ysgrifennu creadigol a gyflwynwyd gennych, yn ogystal ag addasrwydd y rhaglen hon ar eich cyfer. Bydd y penderfyniad terfynol yn digwydd yn ystod cyfarfod Panel lle bydd yr 14 awdur llwyddiannus yn cael eu dewis.

Mae ein statws fel sefydliad dwyieithog, cenedlaethol yn ein hymrwymo i sicrhau bod ystod o awduron yn gallu elwa o’n cyfleoedd. Gall y Panel Asesu hefyd ystyried cydbwysedd ieithyddol a daearyddol, a chynrychiolaeth wrth ddewis ymgeiswyr.

## **Pwy yw'r Panel Asesu?**

Mae’r Panel Asesu yn cynnwys pedwar unigolyn sydd ag arbenigedd mewn amrywiaeth o genres creadigol, a’r diwydiant cyhoeddi yng Nghymru a thu hwnt.

## **Faint o lefydd fydd ar gael ar raglen Cynrychioli Cymru 2024-25?**

Mae **14** o lefydd ar gael ar raglen Cynrychioli Cymru 2024-25.

## **Os byddaf yn aflwyddiannus, a fyddaf yn cael adborth?**

Gan ein bod yn disgwyl nifer uchel o geisiadau, efallai na fyddwn yn gallu darparu adborth manwl ar gyfer pob ymgeisydd. Fodd bynnag, rydym wedi ymrwymo i ddarparu adborth byr, personol i bob ymgeisydd a lle bo’n berthnasol, rhoi cyngor ar gyfleoedd eraill a allai fod ar gael gan Llenyddiaeth Cymru a phartneriaid.

Rydym yn ymwybodol y gall gohebiaeth ynghylch ceisiadau aflwyddiannus gael effaith negyddol ar eich iechyd a’ch lles. Rhoddwn ein haddewid i barchu a gwerthfawrogi pob cais unigol, gan roi ystyriaeth a sylw dyledus iddo.

Bydd pob ymgeisydd yn cael ei wahodd i sesiwn ar-lein rhad ac am ddim sy’n rhan o raglen Cynrychioli Cymru ym mis Ebrill 2024, ac mae croeso iddynt ymuno ag unrhyw un o’n sesiynau ar-lein rhad ac am ddim a gynhelir fel rhan o’r rhaglen.

## **Pryd byddaf yn clywed a yw fy nghais wedi bod yn llwyddiannus?**

Mae Llenyddiaeth Cymru wedi ymrwymo i hwyluso proses asesu drylwyr, ofalgar a manwl. Er mwyn sicrhau bod gan y panel asesu ddigon o amser i adolygu pob cais ac asesu’r gweithiau creadigol, ac i staff Llenyddiaeth Cymru ddarparu adborth a chyngor defnyddiol, disgwyliwn y bydd pob ymgeisydd yn cael gwybod am benderfyniad y Panel Asesu erbyn diwedd mis Chwefror 2024.

# **Y Rhaglen**

## **Beth yw Cynrychioli Cymru?**

Mae Cynrychioli Cymru yn rhaglen 12 mis o hyd sydd â’r nod o helpu awduron i gyflawni eu huchelgeisiau hirdymor. Bob blwyddyn, rydyn ni’n creu rhaglen ddatblygu bwrpasol i awduron sy’n cael eu tangynrychioli yn niwylliant llenyddol Cymru.

Mae Cynrychioli Cymru yn rhaglen datblygu awduron 12 mis o hyd sy’n cynnwys:

* Nawdd ariannol o **£3,000**
* Nawdd ariannol ychwanegol ar gyfer **treuliau teithio**
* **6 gweithdy rhithiol** dwy awr yr un i ddatblygu sgiliau a gwybodaeth broffesiynol yr awduron
* **4 Dosbarth Meistr ysgrifennu creadigol**, gyda dau ohonynt yn benwythnosau preswyl yng Nghanolfan Ysgrifennu Tŷ Newydd
* **4 Sesiwn Fentora un-wrth-un** yn para 1-2 awr yr un
* **4 Ystafell Ysgrifennu rithiol** sy'n cynnig y cyfle i'r garfan rannu gwaith creadigol ac adborth gyda’i gilydd
* **Cyfleoedd rhwydweithio** drwy gydol y flwyddyn

## **Faint o fy amser sydd angen i mi ei ddefnyddio ar gyfer y rhaglen? A allaf wneud cais os oes gennyf gyflogaeth a/neu gyfrifoldebau gofalu?**

Yn bendant. Byddwn yn gweithio ochr yn ochr â'r garfan i benodi amseroedd a dyddiadau cyfleus i bawb.

Bydd y rhan fwyaf o'r gweithgareddau'n cael eu cynnal yn rhithiol gyda'r nos neu ar benwythnosau. Mae'r holl sesiynau'n cael eu recordio a'u rhannu gyda'r garfan. Byddwn yn disgwyl i bob aelod o’r garfan fynychu pob digwyddiad, ond os bydd rhywbeth brys yn atal awdur rhag mynychu, bydd y recordiadau hyn ar gael i’w gwylio yn nes ymlaen. Mae tîm Llenyddiaeth Cymru bob amser wrth law i gefnogi’r awduron a helpu i sicrhau bod pob aelod o’r garfan yn elwa o’r rhaglen.

Rydym yn amcangyfrif y byddwn yn trefnu gweithgareddau ac yn gosod tasgau a fydd angen rhwng 10-12 diwrnod cyfan o'ch amser yn ystod y flwyddyn, ond bydd llawer o'r digwyddiadau hyn wedi'u hamserlennu i osgoi ymyrryd â’ch ymrwymiadau personol. Chi sydd i benderfynu faint o oriau ychwanegol y byddwch wedyn yn gallu eu neilltuo ar gyfer datblygu eich prosiectau ysgrifennu creadigol eich hun yn ystod y flwyddyn.

## **Pryd fydd y rhaglen yn cael ei chynnal? Oes gennych chi fwy o fanylion a dyddiadau ar gyfer y digwyddiadau?**

Cynhelir y rhaglen dros 12 mis o ddechrau Ebrill 2024 tan ddiwedd mis Mawrth 2025. Cynhelir o leiaf un digwyddiad y mis.

Bydd cyfranogwyr y rhaglen yn trefnu sesiynau un-i-un gyda'u Mentor personol i gwrdd wyneb yn wyneb (os yw'r mentor yn byw gerllaw) neu'n rhithiol.

## **Beth fydd yn digwydd ar ôl i'r rhaglen ddod i ben?**

Ar ôl y rhaglen 12 mis, byddwn yn parhau i gynnig cefnogaeth i’r garfan drwy gadw mewn cysylltiad, cynnig cyngor, a gwahodd yr awduron i gyfleoedd rhwydweithio a hyfforddi pellach. Mae hwn yn fuddsoddiad hirdymor yn natblygiad yr awduron.

## **A fydd gofyn i mi deithio ar gyfer digwyddiadau?**

Bydd y rhan fwyaf o weithgareddau craidd y rhaglen (e.e., gweithdai, ystafelloedd ysgrifennu) yn cael eu cynnal ar-lein er mwyn sicrhau bod pawb yn gallu mynychu, waeth beth fo’u lleoliad. Bydd y rhaglen hefyd yn cynnwys dau ddosbarth meistr penwythnos preswyl yng Nghanolfan Ysgrifennu Tŷ Newydd – ein canolfan ysgrifennu genedlaethol.

Bydd gennych fynediad at gyllideb ychwanegol i’w gwario ar deithio i Dŷ Newydd, ac ar docynnau ar gyfer cyrsiau ychwanegol, digwyddiadau a gwyliau llenyddol o’ch dewis.

## **Mae gennyf anabledd neu gyflwr iechyd a allai ei gwneud yn anodd i mi gymryd rhan, allwch chi helpu?**

Wrth gwrs. Mae tîm Llenyddiaeth Cymru ar gael i drafod unrhyw bryderon a gofynion cyn a thrwy gydol y rhaglen. Cysylltwch â ni os gwelwch yn dda. Mae Cronfa Fynediad ar gael i alluogi cyfranogiad llawn mewn digwyddiadau i awduron ag anableddau neu salwch a allai fod â gofynion mynediad ychwanegol.

I gael gwybodaeth am hygyrchedd yng Nghanolfan Ysgrifennu Tŷ Newydd, cliciwch [yma.](hygyrchedd)

## **A fydd gofyn i mi gyflwyno darn o waith gorffenedig ar ddiwedd y 12 mis?**

Byddwn yn gweithio gyda chi i osod nodau ar ddechrau'r rhaglen, ac yn eich helpu i'w cyflawni. Dylai un o'ch nodau fod yn gysylltiedig â datblygu eich gwaith creadigol ar y gweill yn ystod y rhaglen. Bydd yr ystafelloedd ysgrifennu chwarterol yn rhoi’r cyfle i chi rannu eich gwaith gyda’r garfan ac efallai yr hoffech ddefnyddio’r cyfarfodydd anffurfiol hyn fel nod personol i gynhyrchu gwaith bob mis. Bydd cyfle hefyd i wirio a dal i fyny gydag aelod o staff Llenyddiaeth Cymru bob chwarter, i drafod eich cynnydd.

# **Ymholiadau Cyffredinol**

## **Nid wyf yn gymwys ar gyfer y cyfle hwn, ond mae gennyf ddiddordeb mewn datblygu fy ngyrfa fel awdur. Sut gallwch chi helpu?**

Mae ein [gwefan](https://www.llenyddiaethcymru.org/) yn rhoi gwybodaeth am y cyfleoedd sydd ar gael i ni i helpu awduron i ddatblygu eu crefft a'u gyrfaoedd. Fel arall, cysylltwch â ni i drafod eich anghenion unigol. Lle bo modd, byddwn yn cyfeirio awduron at gyfleoedd eraill yn y sector llenyddiaeth.